กรมการค้าภายใน พาม่วนอกม่วนใจ ชวนเที่ยว “ตลาดต้องชมตลาดจริงใจ” จังหวัดเชียงใหม่ กระตุ้นการท่องเที่ยวและช่วยเหลือเศรษฐกิจชุมชน
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า เนื่องจากสถานการณ์แพร่ระบาดของโรคติดเชื้อโควิด-19 ที่ผ่านมา ได้ส่งผลกระทบต่อรายได้ของชุมชนต่างๆ  กรมฯ จึงจัดกิจกรรมกระตุ้นการท่องเที่ยวและช่วยเหลือเศรษฐกิจชุมชน ส่งเสริมช่องทางการตลาดและเชื่อมโยงการจำหน่ายสินค้าและบริการของชุมชน โดยตลาดต้องชมตลาดจริงใจ จังหวัดเชียงใหม่  ถือว่าเป็นแหล่งรวบรวมสินค้าแฮนด์เมด ของตกแต่งบ้าน งานดีไอวาย อาหารอร่อยๆ และยังเป็นตลาดเกษตรอินทรีย์แห่งแรกของจังหวัดเชียงใหม่อีกด้วย ซึ่งจำหน่ายพืชผัก ผลไม้ ออร์แกนิคและปลอดสารจากเกษตรกร จังหวัดเชียงใหม่และพื้นที่ใกล้เคียง ส่งเสริมการบริโภคอาหารเพื่อสุขภาพและสนับสนุนการสร้างรายได้ของเกษตรกร และความเข้มแข็งอย่างยั่งยืนของชุมชน นอกจากนี้ กรมการค้าภายใน จัดกิจกรรมส่งเสริมการขายกระตุ้นให้เกิดการซื้อสินค้าในตลาดผ่านระบบการใช้งานในโทรศัพท์มือถือ (Smartphone) สำหรับการซื้อสินค้าในตลาด เพียงเพิ่มเพื่อนกันทางไลน์ @ DIT GO ก็จะได้รับคูปองมูลค่า 50 บาท สำหรับซื้อสินค้าในตลาดได้ทันที